KIRJALLINEN KYSYMYS P-1886/02

esittäjä(t): Giorgio Celli (Verts/ALE) komissiolle

(24. kesäkuuta 2002)

Aihe: Pyökkien kaataminen yhteisön tärkeänä pitämällä alueella (SIT) Abruzzon kansallispuistossa Italiassa

Pescasserolin kunta hakkautti 2 000 suurikokoista pyökkiä kesällä 2001 Monte Cerason ja Costa delle Vitellen alueella. Alue on osa Abruzzon kansallispuistoa (Parco Nazionale d'Abruzzo Lazio e Molise), joka muodostaa erityisen suojelualueen (koodi IT7120132) nimikkeellä Parco Nazionale d'Abruzzo. Se perustettiin 3. huhtikuuta 2000 annetulla asetuksella, joka koski direktiivin 79/409/ETY(1) mukaista erityisten suojelualueiden luetteloa).

Mainittu alue on luokiteltu edellä mainitulla 3. huhtikuuta 2000 annetulla asetuksella yhteisön tärkeäksi pitämäksi alueeksi (SIT) ja se kuuluu myös ehdotettuun direktiivin 92/43/ETY(2) mukaiseen SIT-luetteloon koodilla IT7110050 ja nimikkeellä Faggete della Conca di Pescasseroli.

Puiden kaatamisen tarkoituksena oli laskettelurinteiden laajentaminen ja lumetusjärjestelmien rakentaminen. Itsenäinen viranomainen PNALM ei ollut antanut tähän lupaa ja asiaa ei mainittu kunnan ja PNALMin välillä tehdyssä laskettelurinteiden laajentamista koskevassa sopimuksessa.

Puiston johto pyysi asiantuntijalausunnon ja dokumentoi valokuvin koko tällä erityisellä suojelualueella ja yhteisön tärkeänä pitämällä alueella aiheutetun ympäristövahingon. Lisäksi on esitetty valitus yhteisöoikeuden rikkomisesta, jonka Euroopan komission pääsihteeristö on rekisteröinyt numerolla 2001/5049, SG(2001) A11727.

Onko komissio tietoinen edellä käsitellystä asiasta? Voiko se varmistaa, että on toimittu säännösten mukaisesti sekä ympäristövaikutusten että toteutettujen toimenpiteiden vaikutusten arvioinnin suhteen? Aikooko komissio ryhtyä asianmukaisiin toimenpiteisiin erityisesti tuhotun alueen kunnostamiseksi?

(1) EYVL L 103, 25.4.1979, s. 1.

(2) EYVL L 206, 22.7.1992, s. 7.

Margot Wallströmin komission puolesta antama vastaus

(23. heinäkuuta 2002)

Luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY 6 artiklassa säädetään yhteisön tärkeänä pitämien alueiden suojelemisesta. Tällaiset alueet määritellään direktiivissä säädetyn menettelyn mukaisesti erityisten suojelutoimien alueiksi. Direktiivin säännökset velvoittavat jäsenvaltioiden kaikkia viranomaisia niin kansallisella, alueellisella kuin paikallisellakin tasolla.

Direktiivin 6 artiklan 3 kohdassa säädetään, että kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin.

Mainittua säännöstä sovelletaan yhteisön tärkeinä pitämiin alueisiin (direktiivi 92/43/ETY) ja erityisiin suojelualueisiin (luonnonvaraisten lintujen suojelusta 2. huhtikuuta 1979 annettu direktiivi 79/409/ETY). Säännös ei ole täysin sitova yhteisön tärkeinä pitämiksi alueiksi ehdotettujen alueiden osalta (direktiivi 92/43/ETY). Tällaisia ovat alueet, joita jäsenvaltiot ovat ehdottaneet yhteisön tärkeinä pitämiksi alueiksi mutta joita ei ole vielä sisällytetty komission vahvistamaan yhteisön tärkeinä pitämien alueiden luetteloon. Jäsenvaltioiden on kuitenkin huolehdittava siitä, ettei niiden toiminta ehdotetuilla alueilla vaaranna direktiivin tavoitteita, ja varmistuttava näin ollen siitä, että ehdotetuilla alueilla toteutetaan toimenpiteitä niiden tilan heikentymisen estämiseksi.

Parco nazionale d'Abruzzo (IT7120132) on erityinen suojelualue (direktiivi 79/409/ETY) ja Faggete della conca di Pescasseroli (IT7110050) on yhteisön tärkeänä pitämäksi alueeksi ehdotettu alue (direktiivi 92/43/ETY). Näin ollen niihin sovelletaan edellä mainittuja säännöksiä.

Komissio käsittelee parhaillaan virallista valitusta, joka koskee parlamentin jäsenen mainitsemaa tapausta, ja on jo pyytänyt Italian viranomaisia toimittamaan lisätietoja asiasta. Italian vastaus on tutkittavana, ja komissio ryhtyy tarvittaviin toimenpiteisiin varmistaakseen, että asiassa noudatetaan yhteisön lainsäädäntöä.